open-index/open-wikipedia-markdown huggingface dataset:
Roska

**Roska** on epäsiisteyttä aiheuttava tai muu asiaankuulumaton pieni esine. Roskien hylkääminen asuttuun tai asumattomaan ympäristöön muualle kuin roskille osoitetulle paikalle, esimerkiksi roska-astiaan, on roskaamista.

Roskat koetaan usein rumiksi, kiusallisiksi ja häiritseviksi, ja ne voidaan kokea ympäristöltään roskatun yhteisön häpeäksi. Roskattua ympäristöä voidaan pitää pilattuna ympäristönä. Muun muassa tämän vuoksi yhteiskunnat suhtautuvat roskiin kielteisesti. Ympäristön roskaaminen onkin Suomessa kielletty.

## Roskaaminen
Ihmiset ovat aina roskanneet, mutta vasta muovien ja muiden hitaasti maatuvien keinotekoisten materiaalien ja massatuotannon keksimisen jälkeen roskaamisesta on tullut todellinen ongelma. Osa entisajan roskista on sitä paitsi arkeologian kannalta kiinnostavaa aineistoa. Osa nykyajan roskista maatuu erittäin hitaasti, joten jos niitä ei kerätä pois tai ne eivät peity, ne ovat ympäristöä rumentamassa jopa vuosituhannet.

Roskaa on kaikkialla, minne ihminen on matkustanut: esimerkiksi korkeimmalla vuorenhuipulla, syvimmässä merenpohjassa, pohjoisnavalla, Kuussa ja avaruudessa.

### Merten roskaaminen
Maailmassa tuotetusta muoviroskasta suurin osa päätyy meriin esimerkiksi laivoista tai rannikoilta. Esimerkiksi Pohjoisen Tyynenmeren jätepyörre on syntynyt kelluvan roskan kasaantumisen vaikutuksesta, ja Tyynenmeren jätepyörrettä on myös kutsuttu maailman suurimmaksi kaatopaikaksi. Vastaavia jätepyörteitä on myös muissa valtamerissä. Osa muovista uppoaa ja muuttuu osaksi meren pohjaelämää ja ekosysteemiä.

Merten roskaamisen vaikutuksesta pieneksi mikromuoviksi hajonnut muovi siirtyy ravintoketjussa eliöstä toiseen, minkä vuoksi tuhansittain lintuja ja merennisäkkäitä kuolee muoviroskan takia vuosittain. Merten roskaamiseen on pyritty puuttumaan esimerkiksi kieltämällä tai rajoittamalla muovipussien käyttöä muun muassa Kiinassa, Intiassa ja Bangladeshissa.

### Vaikutukset lehmille
Ihmiset heittävät tölkkejä, lasipulloja ja muoviroskia teiden varsille, kuten pelloille. Pelloilla esineet voivat silppuuntua ensin heinää niitettäessä, toisen kerran, kun heinää kerätään pois pellolta ja kolmannen kerran, kun ravintoa jauhetaan rehuseokseksi. Tölkkien terävät riekaleet voivat aiheuttaa lehmille sisäistä verenvuotoa ruoansulatusjärjestelmään, minkä seurauksena voi olla kuolema.

Kaakkois-Ruotsin tuottajaliiton puheenjohtaja Lars-Ove Johansson arvioi toukokuussa 2017, että Ruotsissa joudutaan tappamaan noin 5 000 kituvaa lehmää vuodessa luontoon heitettyjen tölkkien takia. Myös Suomessa tehtiin sen jälkeen nautatilallisille kysely. 394 vastanneesta nautatilallisesta 31 % (yli 120 tilallista) kertoi lehmänsä kuolleen luontoon heitetyn tölkin vuoksi, 76 % kertoi löytäneensä tölkkejä pelloiltaan ja 58 % oli joutunut poistamaan alumiininsirpaleita rehusta. Toisaalta lehmille, joiden kuolinsyyn uskotaan tiedettävän, ei tehdä ruumiinavausta, eikä omistajan tai eläinlääkärin arvelu kuolinsyystä tavallisesti vastaa ruumiinavaajan havaintoa.

Lehmien ruoasta on Suomessa löytynyt myös jääkiekkomailan palasia, rautalankaa ja lasinsirpaleita.

## Katso myös
*Roska päivässä -liike

## Lähteet

## Aiheesta muualla
Kuma

**Kuma** on:

* Kuma, joki Kaukasiassa
* Kuma, joki Japanissa
* Kuma, koski Karjalan tasavallassa
* Kuma Games, tietokonepelien kehittäjä
;sukunimi
** Kengo Kuma (s. 1954), japanilainen arkkitehti ja kirjailija
;kuvitteellisia henkilöitä
* Kuma, fiktiivinen hahmo Tekken-taistelupeleissä
* Bartholomew Kuma, kaapparilordi One Piece -nimisessä manga- ja anime-sarjassa
;muuta
* Kuma-luokka, johtoaluksensa mukaan nimetty Japanin keisarillisen laivasto kevyiden risteilijöiden luokka
* 6255 Kuma, päävyöhykkeen asteroidi.
Mezen (joki)

**Mezen** (, ) on Vienanmereen laskeva joki Komin tasavallassa ja Arkangelin alueella Venäjällä. Sen pituus on 966 kilometriä, valuma-alueen laajuus 78&nbsp;000 neliökilometriä ja keskimääräinen virtaus 886 kuutiometriä sekunnissa. Joki on jäässä lokakuusta toukokuun alkuun, keväällä esiintyy jääpatoja. Kevättulva osuu touko-kesäkuulle.
Mezen saa alkunsa Timanin selänteen länsiosan soista. Se virtaa ensin etelään, kääntyy sitten pohjoiseen ja lopulta luoteeseen. Joki laskee Vienanmeren Mezeninlahteen Kaninin niemimaan länsipuolella.

Virtaus on suurimmillaan touko-kesäkuussa. Mezen on liikennöintikelpoinen 201 kilometrin matkalla Vaškan suuhun (toisen lähteen mukaan 371&nbsp;km), keväisin 681 kilometrin (650&nbsp;km) matkalla Makar-Ibiin saakka. Joen suussa harjoitetaan kalastusta. Tärkeimmät sivujoet ovat Mezenskaja Pižma, Peza, Sula ja Vaška. Joen alajuoksu on 64-90 kilometrin etäisyydelle merenpinnan vuorovesivaihtelun piirissä. Vuorovesivaihtelu on kaikista Venäjän joista metrimääräisesti suurinta; vedenkorkeus voi muuttua jopa 7–12 metriä.

Joen varrella sijaitsevat Koslanin ja Lešukonskojen piirikeskukset. Noin 40&nbsp;km joen suulta  oikealla rannalla on Mezenin kaupunki ja piirikeskus, ja vasemmalla tästä vähän alavirtaan Kamenkan kaupunkimainen taajama.

## Lähteet

## Aiheesta muualla
* Brittain et al, 2009: Arctic rivers, Chapter 9. See section 9.8: The Mezen river (pdf)   (notendur.hi.is)
Mezen (kaupunki)

**Mezen** () on kaupunki Arkangelin alueen koillisosassa Pohjois-Venäjällä. Kaupunki sijaitsee Vienanmereen laskevan Mezenjoen oikealla eli itäisellä rannalla, noin 40 km Mezeninlahdesta ylävirtaan.  Mezen on Mezenin piirin hallinnollinen keskus. Vuoden 2010 väestönlaskennan mukaan koko kunnallispiirissä asui yhteensä 10&nbsp;330 henkeä, joista noin kolmannes (3&nbsp;575 asukasta) Mezenin kaupungissa.

Kaupungissa on lentokenttä, ja seitsemän kilometrin päässä alavirtaan Kamenkassa Mezenjoen vastarannalla on satama. Kaupungissa on pieni satama, muttei kiinteitä laiturirakenteita, joskin paikallisella sahalla on pieni, uitettava lastauslaituri. Rautatieyhteyttä ei ole eikä myöskään suoraa maantieyhteyttä linnuntietä noin 225 km:n päässä sijaitsevaan aluekeskukseen Arkangeliin.

Paikkakunta mainitaan 1500-luvulla novgorodilaisten perustamana nimellä **Okladnikova** (Окладникова). Paikkakunnalla oli suuri merkitys Venäjän pohjoisosien asuttamisessa, ja 1600-luvulla siellä järjestettiin suuria markkinoita. Vanhauskoisten pappi Avvakum oli karkotettuna maanpakoon kaupunkiin vuosina 1664–1666. Okladnikova yhdistyi vuonna 1780 naapuripaikkakunta Kuznetsovan (Кузнецова) kanssa ja sai kaupungin aseman.

Mezen tunnetaan omintakeisista, usein erityisesti mustalla ja punaisella värillä maalatuista puukäsitöistä.

## Lähteet

## Aiheesta muualla

*Мезень - город полярных мореходов Kaupungin historiasta
Raiatea

**Raiatea** on saari Seurasaarten saariryhmässä, Ranskan Polynesiassa. Se on saariryhmän toiseksi suurin saari Tahitin jälkeen. Saarella on noin 12&nbsp;000 asukasta, joista suurin osa on polynesialaisia. Raiatean tärkein kaupunki on Uturoa (noin 3&nbsp;600 asukasta), toiseksi suurin on Avera (3&nbsp;200 asukasta).
Raiatea sijaitsee noin 220&nbsp;km Tahitista luoteeseen, suuren laguunin rannalla. Leewardsaarilla purjeveneitä vuokraavat yritykset pitävät sitä tukikohtanaan.

Polynesialaisten mielestä heidän kulttuurinsa on lähtöisin Raiatealta. Se asutettiin Seurasaarista ensimmäisinä, noin tuhat vuotta sitten. James Cook ankkuroi sinne vuonna 1769.

Saarella on lentoasema, joka sijaitsee Uturoan lähellä.

## Lähteet
Amata Kabua

**Amata Kabua** (17. marraskuuta 1928 Jabor saari, Jaluitin atolli – 19. joulukuuta 1996 Honolulu, Havaiji, Yhdysvallat) oli Marshallinsaarten ensimmäinen presidentti. Hänet valittiin presidentiksi vuonna 1979. Hän toimi presidenttinä neljä peräkkäistä kautta. Kabua valittiin vuonna 1995 vielä viidennelle kaudelle, mutta hän kuoli seuraavana vuonna havaijilaisessa sairaalassa. Amata Kabuan kuoleman jälkeen hallitus nimitti liikenneministeri Kunio Lemarin tilapäiseksi presidentiksi. Myöhemmin presidentiksi valittiin hänen serkkunsa Imata Kabua.

Kabua opiskeli Havaijilla ja toimi ennen poliittista uraansa oppikoulunopettajana ja koulutarkastajana. Hänet valittiin 1940-luvulla päälliköiden neuvostoon ja vuonna 1958 Marshall-saarten ensimmäiseen kongressiin. Vuosina 1963–1978 hän edusti Marshall-saaria Mikronesian senaatissa. Hän perusti vuonna 1972 poliittisen liikkeen, joka tavoitteli Marshall-saarten itsenäistymisestä Mikronesiasta.

Kabua sanoitti ja sävelsi Marshallinsaarten kansallislaulun, *[[Forever Marshall Islands]]in*. Amata Kabuan kansainvälinen lentoasema Majurolla on nimetty hänen mukaansa.

## Lähteet
Zelimhan Jandarbijev

**Zelimhan Jandarbijev** (12. syyskuuta 1952 – 13. helmikuuta 2004) oli myös kirjailijana tunnettu tšetšeenipoliitikko. Hän toimi kansainvälisesti tunnustamattoman separatistisen Itškerian tšetšeenitasavallan varapresidenttinä Džohar Dudajevin kaudella. Kun Dudajev kuoli Venäjän armeijan iskussa 21. huhtikuuta 1996, Jandarbijevistä tuli perustuslain mukaisesti Itškerian tšetšeenitasavallan presidentti.

27. tammikuuta 1997 järjestetyissä presidentinvaaleissa Itškerian seuraavaksi presidentiksi valittiin Aslan Mashadov. Myös Jandarbijev oli ehdokkaana, mutta hän sai vain kymmenen prosenttia äänistä.

Jandarbijev kuoli autopommi-iskussa Dohassa, Qatarissa 13. helmikuuta 2004. Samalla hänen 12-vuotias poikansa loukkaantui vakavasti ja kaksi henkivartijaa sai surmansa. Qatarin oikeuslaitos tuomitsi kaksi Venäjän liittovaltion turvallisuuspalvelun FSB:n agenttia teosta elinkautiseen vankeuteen. Vangitut luovutettiin Venäjälle tammikuussa 2005. Helmikuussa ilmoitettiin, etteivät he enää olleet vankilassa.

## Lähteet
Imata Kabua

**Imata Kabua** (20. toukokuuta 1943 – 18. syyskuuta 2019 Honolulu, Yhdysvallat) oli Marshallinsaarten toinen presidentti. Hän on kotoisin Kwajaleinin atollilta.

Kabua valittiin presidentiksi 14. tammikuuta 1997. Hänen edeltäjänsä oli ollut hänen serkkunsa Amata Kabua, joka kuoli kesken presidenttikautensa. Vuonna 2000 Imata Kabuaa seurasi presidentin virassa Kessai Note.

## Lähteet
Joensuun yliopisto

**Joensuun yliopisto** (lyhenne JoY) oli vuosina 1969–2009 toiminut suomalainen yliopisto. Vuoteen 1984 saakka yliopiston nimenä oli *Joensuun korkeakoulu*. Vuoden 2010 alusta Joensuun yliopisto yhdistyi Kuopion yliopiston kanssa Itä-Suomen yliopistoksi.

Yliopistolla oli kampukset Joensuussa ja Savonlinnassa. Lisäksi Ilomantsin Mekrijärvellä oli yliopiston tutkimusasema.

Opiskelijoita oli noin 8&nbsp;300, joista 1&nbsp;100 Savonlinnassa. Henkilökuntaa oli noin 1&nbsp;400, joista 170 Savonlinnassa. Yliopiston viimeisenä rehtorina toimi professori Perttu Vartiainen ja vararehtorina professori Teuvo Pohjolainen.

Elokuun alussa 2006 yliopistossa toteutettiin hallintorakenneuudistus, mikä muutti jonkin verran tiedekuntarakennetta ja laitosten sijainteja.

## Koulutusalat

Joensuun yliopisto järjesti perus- ja jatkotutkintokoulutusta kahdeksalla koulutusalalla: 
* Kasvatustiede
* Humanistiset tieteet
* Luonnontieteet
* Yhteiskuntatieteet
* Kauppatieteet
* Metsätiede
* Teologia
* Psykologia

## Tiedekunnat ja erillislaitokset

Joensuun yliopistossa oli kahdeksan tiedekuntaa:

* biotieteiden tiedekunta
* humanistinen tiedekunta
* kasvatustieteiden tiedekunta
* kauppa- ja oikeustieteiden tiedekunta
* matemaattis-luonnontieteellinen tiedekunta
* metsätieteellinen tiedekunta
* teologinen tiedekunta
* yhteiskunta- ja aluetieteiden tiedekunta

Lisäksi Joensuun yliopistossa oli yhdeksän erillislaitosta:

* Atk-keskus
* Finnish-Russian Cross-Border University
* Joensuun yliopiston täydennyskoulutuskeskus
* Karjalan tutkimuslaitos
* Kielikeskus
* Kirjasto
* Matkailualan opetus- ja tutkimuslaitos (Savonlinna)
* Mekrijärven tutkimusasema
* Savonlinnan koulutus- ja kehittämiskeskus   

## Katso myös
* Joensuun yliopiston ylioppilaskunta
* Joensuun yliopiston kuoro
* The Sino-Finnish Environmental Research Centre

## Lähteet

## Kirjallisuutta
*Arto Nevala: *Uudisraivaaja – Joensuun yliopiston 40-vuotishistoria*. Joensuun yliopisto; Saarijärven Offset Oy 2009. 559 s., 164 kuvaa sekä taulukoita ja tietolaatikoita.

## Aiheesta muualla

* Joensuun yliopiston kotisivut
Jevgeni Pljuštšenko

**Jevgeni Viktorovitš Pljuštšenko** (, s. 3. marraskuuta 1982 Solnetšnyi, Habarovskin aluepiiri, Venäjä) on venäläinen taitoluistelija. Kansainvälisesti hänet tunnetaan nimellä Evgeni Plushenko.

## Lapsuus ja uran alkuvaiheet
Pljuštšenko aloitti luistelemisen nelivuotiaana. Perhe muutti Volgogradiin, josta hän muutti 11-vuotiaana Pietariin Aleksei Mišinin valmennettavaksi. Vuonna 1997 hän voitti taitoluistelun nuorten maailmanmestaruuden. Vuonna 1998, ollessaan vasta 15-vuotias, hän menestyi aikuisten arvokisoissa saaden EM-hopeaa ja MM-pronssia.

## Ura
Pljuštšenko on nelinkertainen olympiamitalisti: kultaa Torinon talviolympialaisissa 2006 ja Sotšissa 2014 joukkuekilpailussa sekä hopeaa Salt Lake Cityssä 2002 ja Vancouverissa 2010. Hän on myös kolminkertainen maailmanmestari (2001, 2003 ja 2004), seitsenkertainen euroopanmestari (2000, 2001, 2003, 2005, 2006, 2010 ja 2012) sekä kymmenkertainen Venäjän-mestari (1999–2002, 2004–2006, 2010 ja 2012-2013).

Torinon olympiavoiton jälkeen, keväällä 2006, Pljuštšenko vetäytyi kilpajäiltä, joilla hänet nähtiin seuraavan kerran vasta syksyllä 2009, yli kolmen ja puolen vuoden tauon jälkeen.

Vancouverin olympialaisten jälkeen, kesäkuussa 2010 kansainvälinen luisteluliitto ISU epäsi Pljuštšenkolta kilpailuoikeuden ISU:n alaisiin kilpailuihin tämän rikottua ISU:n kelpoisuussääntöä osallistumalla ammattilaisnäytöksiin ilman Venäjän taitoluisteluliiton lupaa. Kilpailukielto astui voimaan valitusajan umpeuduttua, koska Pljuštšenko ei valittanut päätöksestä. ISU purki yksimielisellä päätöksellään  kilpailukiellon 12. kesäkuuta 2011 .

Pljuštšenko oli ensimmäinen luistelija, joka teki kilpailussa neloistulppi-kolmoistulppi-kaksoisritti- ja neloistulppi-kolmoistulppi-kolmoistulppi-yhdistelmät. Hän on harjoituksissa tehnyt onnistuneesti myös neloislutzin, mutta ei ole tehnyt sitä toistaiseksi kilpailuissa.

Oman luistelu-uransa jälkeen Pljuštšenko on valmentanut muita. Aljona Kostornaja ja Aleksandra Trusova siirtyivät vuonna 2020 Pljuštšenkon valmennettavaksi Eteri Tutberidzen tallista mutta palasivat seuraavana vuonna.

## Jään ulkopuolella
18. kesäkuuta 2005 Pljuštšenko meni naimisiin sosiologian opiskelijan Marija Ermakin kanssa, ja heille syntyi vuotta myöhemmin poika Jegor Jevgenjevitš. Pariskunta erosi helmikuussa 2008. Syyskuussa 2009 Pljuštšenko avioitui Yana Rudkovskajan kanssa.

Pljuštšenko nähtiin vuoden 2008 Eurovision laulukilpailussa yhdessä laulaja Dima Bilanin ja viulisti Edvin Martonin kanssa, Bilanin esittäessä Venäjän voittokappaleen ”*Believe*”. Lavalle oli asetettu pieni pala synteettistä jäätä, jolla Pljuštšenko luisteli osana esitystä. Pljuštšenko on myös tehnyt Edvin Martonin kanssa pitkään yhteistyötä kilpailumusiikkien osalta ja he ovat esiintyneet yhdessä luistelunäytöksissä.

Kun Venäjän hyökkäys Ukrainaan 2022– sai aikaan urheiluboikotteja, Pljuštšenko kommentoi tilannetta harmistuneena sosiaalisessa mediassa, ja vakuutti tukeaan Vladimir Putinille.

## Lähteet

## Aiheesta muualla

* http://evgeni-plushenko.com/eng/ Virallinen sivusto
* ISUn profiili
Arorae

**Arorae** on atolli Kiribatissa lähellä päiväntasaajaa. Se kuuluu Gilbertsaarten ryhmään ja on sen eteläisin saari. Sen pinta-ala on noin 7,5 neliökilometriä ja saarta asutti noin 1&nbsp;011 asukasta vuonna 2015, joista 99 % on protestantteja. Saaren suurimmat kylät ovat Roreti, Tamaroa ja Taribo.

Mikronesialaiset ovat asuttaneet Aroraeta useiden vuosisatojen ajan. Ensimmäinen saaren löytänyt eurooppalainen oli eräs brittiläinen kapteeni vuonna 1809.

## Lähteet

## Aiheesta muualla
* Arorae
Sambasunda

**Sambasunda** on indonesialainen yhtye, jonka musiikissa on vaikutteita perinteisestä indonesialaisesta musiikista ja brasilialaisesta sambasta. Yhtyeessä on neljätoista jäsentä.

Ismet Ruchimat perusti Sambasundan vuonna 1990 Bandungissa, Jaavan saarella. Yhtyeen ensimmäinen levy, *Sambasunda*, julkaistiin vuonna 1998. Yhtyeen nimi oli vielä tällöin *CBMW*. Pian nimi kuitenkin muutettiin nykyiseen muotoonsa.

## Aiheesta muualla
Kiritimati

**Kiritimati** on atolli Kiribatissa, Tyynellämerellä. Sitä kutsutaan joskus **Joulusaareksi**. Sitä ei kuitenkaan tule sekoittaa Intian valtamerellä sijaitsevaan Australialle kuuluvaan Joulusaaren alueeseen.

Kiritimati on pinta-alaltaan maailman suurin koralliatolli sen pinta-alan ollessa 321 km². Se käsittää yli 70 % Kiribatin maapinta-alasta. Kiritimatissa oli lähes 6 500 asukasta vuonna 2015.

## Ydinkokeet
Yhdistynyt kuningaskunta teki lukuisia ydinkokeita Joulusaarilla vuosina 1952–1962. Säteilylle altistuivat paikallisten asukkaiden lisäksi brittisotilaat, jotka ovat kertoneet, ettei heille annettu juuri mitään suojavarusteita heidän altistuessaan ydinräjähdyksille. Ydinasekokeissa altistuneet brittisotilaat vaativat vuonna 2007 lääketieteellisiä tutkimuksia kokeiden vaikutuksista terveyteensä. Tutkimuksilla he toivovat saavansa tukea korvausvaatimuksilleen. Heidän perheensä ovat kärsineet muun muassa ihosyövästä ja muista ydinkokeiden säteilyn terveyshaitoista, joka on johtanut geneettisiin muutoksiin paikalla olleissa. Saarella olleita sotilaita oli elossa vuonna 2007 yli 900.

## Lähteet

## Aiheesta muualla
Arequipa

**Arequipa** on Perun toiseksi suurin kaupunki Liman jälkeen. Se on Arequipan alueen pääkaupunki. Arequipa sijaitsee Andien vuoristossa. Vuoden 2017 väestönlaskennassa kaupungissa oli noin 1&nbsp;000&nbsp;000 asukasta.

Arequipassa on muun muassa kaksi yliopistoa, *Universidad Nacional de San Agustín de Arequipa* sekä *Universidad Católica de Santa María*.

Kaupungin historiallinen keskusta on Unescon maailmanperintökohde.
Kaupunki on perustettu 1540, ja suuri osa sen keskustasta on rakennettu 1600-luvulla. Siellä italialainen barokki yhdistyy espanjalaiseen metallityöhön ja paikalliseen luovuuteen. Monien rakennusten materiaalina on *sillar*, hohtavan valkoinen vulkaaninen kivi, jonka on antanut kaupungille lempinimen *La Ciudad Blanca* eli valkea kaupunki.

23. kesäkuuta 2001 Arequipassa sattui maanjäristys, jonka voimakkuus oli jopa M<sub>w</sub> 8,4.

## Ystävyyskaupungit

Arequipalla on viisi ystävyyskaupunkia:

*  Vancouver
*  Charlotte
*  Kanton
*  Seattle
*  Lima 

## Lähteet

## Aiheesta muualla
Elrondin neuvosto

**Elrondin neuvosto** oli fiktiivinen tapahtuma J.R.R. Tolkienin kirjassa *[[Taru sormusten herrasta]]*. Elrondin neuvosto oli salainen neuvonpito, jonka kutsui koolle Elrond Puolhaltia Rivendelliin, jotta voitaisiin päättää mitä Valtasormukselle tehtäisiin. 

Neuvonpito pidettiin *Taru sormusten herrasta* -kirjan ensimmäisessä osassa *Sormuksen ritarit*.

He, jotka olivat neuvonpidossa, olivat saapuneet Rivendelliin erilaisia teitä pitkin, mutta kaikki olivat huolissaan mitä Suurimmalle Sormukselle tapahtuisi ja miten se vaikuttaisi Keski-Maan kansoihin.

## Tärkeitä osannottajia neuvonpidossa olivat
* Elrond Puolhaltia – puheenjohtaja
* Gandalf – juuri paennut Sarumanin kynsistä Rautapihasta
* Aragorn – avusti Frodoa ja tämän kumppaneita Briin kylästä eteenpäin
* Frodo Reppuli – hobitti, Sormuksen viejä 
* Bilbo Reppuli – Frodon eno, Sormuksen löytäjä, asunut pitkään Rivendellissä 
* Gondorin Boromir – etsi vastausta uneen, vasta saapunut 
* Glóin, Kääpiö – saapunut etsimään neuvoja kun sai viestin Mordorista
* Gimli, Glóinin poika, isänsä seuralainen 
* Legolas, Thranduilin poika, haltia Synkmetsästä – saapunut tuomaan viestiä että Klonkku on karannut 
* Glorfindel, voimakas haltiaylimys, yksi esikoisista, Rivendellistä 
* Samvais Gamgi – Frodon kumppani; ei kutsuttu, salakuunteli neuvonpitoa kunnes paljasti itsensä 
* Satamien Galdor, Círdanin viestinviejä

Neuvonpidossa Bilbo ja Gandalf kertoivat Sormuksen koko tarinan. Boromir halusi ottaa Sormuksen ja käyttää sitä Minas Tirithin puolustukseen, mutta Elrond ja Gandalf kertoivat että Sormus, jonka takoi Sauron itse, tuhoaisi jokaisen joka sitä yritti käyttää. Gandalf tunsi pakolliseksi kertoa Sormuksen kuvaus mustalla kielellä, ja sai Elrondin vihat päälleen. 

Lopulta päätettiin että ainoa tapa päästä Sauronista ja Sormuksesta eroon oli heittää se Tuomiorotkoon, joka sijaitsi Tuomiovuorella.

Sitten täytyi päättää kuka ottaisi Sormuksen taakakseen. Bilbo tarjoutui lopettamaan sen minkä oli aloittanut, mutta Gandalf sanoi ettei Bilbolle enää voinut antaa Sormusta. Lopulta Frodo yllätti kaikki, mukaan lukien itsensä, viemään Sormuksen. Hetken ajateltuaan Elrond hyväksyi tämän. Tässä kohtaa Sam tuli pois piilostaan, liittyäkseen Frodon seuraan, ja koska heitä oli vaikea erottaa toisistaa Elrond hyväksyi tämänkin. 

Se seikka että ketkä lähtisivät Frodon mukaan (myöhemmin tunnettu nimellä Sormuksen Saattue) päätettiin myöhemmin, vaikkakin elokuvassa Saattue muodostettiin jo Neuvonpidon lopussa, ja Merri ja Pippinkin olivat salakuunnelleet ja vaativat päästä Frodon mukaan.
Packard

**Packard** oli yhdysvaltalainen automerkki, joka tunnettiin aikaisemmin, ensimmäisen valmistamansa auton aikoihin vuonna 1899, nimellä **Ohio Automobile Co.** Se vaihtoi nimekseen **Packard Motor Car Company** vuonna 1903. Tuona vuonna yhtiön autotehdas siirrettiin yhtiön kotikylästä Ohion Warrenista Michiganin Detroitiin, koska detroitlaiset sijoittajat olivat ostaneet enemmistön osakkeista. Yhdistyttyään Studebaker-yhtiön kanssa Packard oli yksi harvoista täysin itsenäisistä yhdysvaltalaisista autovalmistajista. Packard lopetti toimintansa vuonna 1958, mutta keräilijät osoittavat valmistajan autoihin yhäkin suurta mielenkiintoa. Packard-autoja myytiin tunnuslauseella "*Ask the Man who Owns One*", joka tarkoittaa "kysy häneltä, joka sellaisen omistaa." Ensimmäiseen maailmansotaan mennessä Packard valmisti myös moottoreita lentokoneisiin ja veneisiin. Kaikkiaan Packard-autoja tehtiin noin 1,6 miljoonaa kappaletta, joista lähes puolet (noin 710&nbsp;000 kappaletta) vuosina 1946–1958.

## V12-moottori
Kesäkuussa 1915 esitelty Packard Twin Six oli ensimmäinen Yhdysvalloissa valmistettu 12-sylinterinen auto. Twin Sixissä on 6821 cm³ eli 421.4 kuutiotuuman V12-moottori. Moottorin sylinterien V-kulma on 60° ja suurin teho 65,6 kW (89 hv eli 88 hp) moottorin kierrosluvulla 2600. Packard Twin Six-mallia valmistettiin vuosina 1915-1923 yhteensä 30 941 yksilöä.

Packard alkoi valmistaa 1930-luvulla jälleen 12-sylinteristä Packard Twelve -mallia, jota valmistettiin vuosina 1932-1939 kaikkiaan vain 5811 yksilöä.

## Packard Suomessa
Packardin maahantuojana Suomessa toimi Autola Oy vuodesta 1924 siihen saakka, jolloin merkin valmistus lopetettiin. Packard oli hankintahinnaltaan melko kallis ja sen omistajiin lukeutuikin mm. tehtaiden johtajia, lääkäreitä, pankinjohtajia ja varakkaita tilanomistajia. Yksi Packard oli tasavallan presidentin virka-autona Lauri Kr. Relanderin ja P. E. Svinhufvudin kausilla ja myös marsalkka Mannerheim omisti kaksi Packardia. Suomeen tuotiin kaikkiaan runsaat 600 Packard-autoa kolmenkymmenen vuoden aikana, suurin osa niistä 1920- ja 1930-luvuilla.  Suomen ajoneuvorekisterissä oli vuoden 1954 lopussa 492 Packard-henkilöautoa sekä muutama Packard-kuorma-auto.  Yhteispohjoismaiseen Nordic Packard Owners Clubiin kuuluu jäseniä Suomesta, Ruotsista, Norjasta ja Tanskasta.   
## Lähteet
Itsepuolustuslaji

**Itsepuolustuslaji**-, **kamppailulaji**- ja **taistelulaji**-termit kuvaavat lajeja, joiden tarkoituksena on opettaa taitoja, joita henkilö käyttää joko itsepuolustukseen, eli puolustautumiseen fyysiseltä hyökkäykseltä, suorittaakseen hyökkäyksen tai kilpaillakseen lajissa.

Termit ovat epämääräisiä, kiistanalaisia ja osin rinnakkaisia; jäljempänä karkea jako termien eroista. Useat lajit sisältävät piirteitä kaikista tai joistakin termien määritteistä. Jokainen laji itse yleensä määrittelee tarkemmin lajin tarkoituksen ja ideologian, mihin laji pohjautuu.

## Taistelulaji
Taistelulajien perimmäinen tarkoitus on vastustajan vahingoittaminen, usein jopa tappaminen. Taistelulajit kuuluvat oleellisesti sodankäynnin historiaan, ja taistelulajien tekniikoissa on paljon jäljellä muun muassa miekka- ja keihästekniikoita. Useiden maiden asevoimissa opetetaan edelleen jotakin taistelulajia.

Useimpien nykyisten lajien perusta on jossakin taistelulajissa, joka on vanhin lajityypeistä. 

### Tyypillisiä taistelulajeja
*Jujutsu
*Ninjutsu
*Gongfu (kungfu)
*Karate
*Silat
*Tang Soo Do
*Pekiti Tirsia Kali

## Itsepuolustuslaji
Itsepuolustuslaji on ”lievennetty” taistelulaji, jossa pääasiallinen tarkoitus on vain oman (tai toisen henkilön) fyysisen koskemattomuuden suojaaminen. Lajeissa on suuria eroja tekniikoiden kovuudessa, niiden ollessa lievimmillään vain torjuntoja ja kovimmillaan hyökkääjää vakavasti vahingoittavia.

### Tyypillisiä itsepuolustuslajeja
* Aikido
* Krav maga
* Scandinavian Defendo
* Systema
* Senshido
* P.F.D.S.
* Hokutoryu ju-jutsu
* Hapkido
* Kapap
* Jeet Kune Do

## Kamppailulaji
Kamppailulaji on ensisijaisesti kamppailu-urheilussa kilpailemiseen tarkoitettu laji. Sen säännöt, tekniikat ja luonne on luotu siten, että lajissa on mielekästä ja turvallista kilpailla. Niitä voi kuitenkin ylemmillä arvoilla soveltaa itsepuolustuksena.

Kamppailulajeista nyrkkeilystä, karatesta, miekkailusta, painista, taekwondosta ja judosta on tullut olympialajeja.

### Kamppailulajeja
* Bokator
* Brasilialainen jujutsu
* Judo
* Jujutsu
* Karate
* Lukkopaini
* Miekkailu
* Nyrkkeily
* Paini
* Potkunyrkkeily
* Sambo
* Savate
* Sumo
* Taekwondo
* Thainyrkkeily
* Wushu
* Taidō
* Vapaaottelu

## Vaikeasti määriteltäviä lajeja
Jotkut lajeista eivät oman määritelmänsä mukaisesti sovi oikein mihinkään kolmesta luokasta, vaan muodostavat omaan filosofiaansa pohjautuvan lajin.
Eri japanilaisista kamppailu- ja itsepuolustuslajeista ja muista taistelulajeista johdetut taidot puolestaan muodostavat yhdessä oman kiinteän filosofisen näkemyksen jakavan kokonaisuutensa: budōlajit.

## Muita lajeja

*Capoeira
*Eskrima
*Kendo
*Iaido
*Han moo do

## Kirjallisuutta

* 
* 

## Aiheesta muualla

* tietoa Suomessa harrastettavista kamppailu-, itsepuolustus- ja taistelulajeista
* Suomalainen virtuaaliyhteisö kamppailulajiharrastajille
Kwajalein

**Kwajalein** on Marshallinsaariin kuuluva atolli Tyynellä valtamerellä. Kwajalein on yksi maailman suurimmista koralliatolleista. Atolli muodostuu 97 pienestä saaresta, joista suurin on Kwajalein. Muihin saariin kuuluvat muun muassa Ebeye, Meck, Roi-Namur, Bigej, Legan, Little Bustard sekä Nell. Marshallinsaarten toinen presidentti, Imata Kabua oli kotoisin Kwajaleinin atollilta. Atollien asukasluku oli 11&nbsp;408 vuonna 2011.

Toisen maailmansodan aikana yhdysvaltalaiset ja japanilaiset kävivät alueella taisteluita. Atollin suurimmalla saarella Kwajaleinilla sijaitsee Yhdysvaltain maavoimien avaruus- ja ohjuspuolustuskeskukseen kuuluva, presidentti Ronald Reaganin mukaan nimetty ohjustorjunnan koealue. Siellä on tehty toisen maailmansodan päättymisestä asti ohjuskokeita liittyen muun muassa Yhdysvaltain ohjuspuolustusohjelmaan. Kwajaleinin saarella sijaitsee myös Lockheed Martinin tutka-asema, jolla jäljitetään Maata kiertävää avaruusromua. Tukikohdassa työskentelee noin 1&nbsp;400 amerikkalaista. Kwajaleinin lisäksi Yhdysvallat on vuokrannut käyttöönsä atollilta kymmenen muuta saarta. Amerikkalainen yritys SpaceX on käyttänyt Omelekin saarta Falcon 1 -rakettiensa laukaisupaikkana.

Kolmen kilometrin päässä Kwajaleinin tukikohtasaaresta sijaitsee Ebeyen saari, joka on yksi maailman tiheimmin asutuista paikoista. 0,32 neliökilometrin saarella asuu noin 11&nbsp;000 ihmistä, joista noin tuhat käy töissä Yhdysvaltain tukikohdassa.

## Lähteet

## Aiheesta muualla
Led Zeppelin II

**Led Zeppelin II** on rockyhtye Led Zeppelinin toinen albumi. Se julkaistiin 22. lokakuuta 1969. Albumista tuli yksi Led Zeppelinin suosituimmista ja sitä pidetään eräänlaisena heavy metalin edelläkävijänä. Levyn aloittava  "Whole Lotta Love" ei ollut kaikkien arvostelijoiden mieleen, mutta suuri yleisö oli eri mieltä: kappaleesta tuli Led Zeppelinin suurin hitti. Se nousi Billboardin neljännelle sijalle tammikuussa 1970. Muita tunnettuja kappaleita albumilta ovat mm. "Moby Dick", "Ramble On", "Heartbreaker" ja "Living Loving Maid (She's Just a Woman)".

## Kappaleet

## Kokoonpano
*Jimmy Page &ndash; akustiset ja sähkökitarat, pedalsteel-kitarat, taustalaulu, tuottaja 
*Robert Plant &ndash; laulu ja huuliharppu
*John Paul Jones &ndash; bassokitara, urut, taustalaulu 
*John Bonham &ndash; rummut ja taustalaulu

*Peter Grant &ndash; manageri, toinen tuottaja

## Tekniikka
*Eddie Kramer &ndash; studioteknikko, miksaaja
*George Chkiantz &ndash; studioteknikko (1. ja 2. kappaleessa) 
*Chris Huston &ndash; studioteknikko (3. ja 8. kappaleessa) 
*Andy Johns &ndash; studioteknikko (4. kappaleessa)

## Listasijoitukset
Albumi

* Billboard Pop Albums no.1

Billboard Music Charts (Pohjois-Amerikka) - singlet

* 1970 Whole Lotta Love - Pop Singles No. 4

## Levymyynti

## Lähteet
Sergei Makarov (jääkiekkoilija, 1958)

**Sergei Mihailovitš Makarov** (, s. 19. kesäkuuta 1958 Tšeljabinsk, Venäjän SFNT, Neuvostoliitto) on venäläinen entinen jääkiekkoilija, olympiavoittaja ja maailmanmestari. Hän oli Neuvostoliiton maajoukkueen kuuluisan Krutov–Larionov–Makarov-ketjun oikea hyökkääjä. Myös hänen isoveljensä  Nikolai Makarov oli tunnettu jääkiekkoilija.

## Ura

Makarov aloitti pelaamisen ”tehdasjoukkue” Tšeljabinskin Traktorissa, josta hän siirtyi Moskovan TsSKA:han.

### NHL-ura

Makarov pelasi yli 400 NHL-ottelua vuosina 1989–1996. Calgary Flames varasi Sergei Makarovin vuonna 1989. Makarovilla oli alussa ongelmia kielen kanssa ja sopeutumisessa uuteen pelikulttuuriin, mutta Makarov sai NHL-liigan parhaan tulokkaan palkinnon kaudella 1989–1990, ollessaan jo 31-vuotias. Myöntö herätti keskustelua jakoperusteista. Hän oli vaikeuksissa valmentaja Terry Crispin kanssa.

Seuraavana kautena Makarov pääsi pelirytmiin ja teki 79, 70 ja 57 pistettä kausina 1990–1993. Hänet myytiin ennen kauden 1993–1994 alkua Hartford Whalersiin ja edelleen San Jose Sharksiin, jossa hän sai pelata entisen ketjukaverinsa Igor Larionovin kanssa. Makarov oli San Jose Sharksin ensimmäinen 30 maalia yhdellä kaudella tehnyt pelaaja. Kaudella 1995–1996 hänet pudotettiin joukkueesta. Kaudella 1996–1997 hän pelasi vielä joitain otteluita Dallas Starsissa ja Sveitsin Fribourgissa.

## Pelaajana

Makarov oli taitava mailankäsittelijä ja erityisen nopea luistelija. Hän pystyi taitaviin harhautuksiin ja oli hyvä maalintekijä. Hän oli ketjunsa paras maalintekijä sekä seura- että maajoukkueessa. Makarovin ensimmäiset aikuisten arvokisat olivat vuoden 1978 MM-kisat, ja viimeiset vuoden 1991 MM-kisat. Maajoukkueessa hän pelasi myös kolme kertaa World Cupin edeltäjässä Kanada-cupissa (1981, 1984, 1987) ja on Wayne Gretzkyn jälkeen kaikkien aikojen toiseksi tehokkain pelaaja Kanada/World Cupin historiassa. Makarov oli myös voittamassa Challenge Cupia 1979, jossa Neuvostoliiton maajoukkue voitti NHL-pelaajista kootun joukkueen kolmen ottelun sarjassa voitoin 2-1. Makarov teki maalin sarjan viimeisessä, 6-0 päättyneessä ottelussa.

## Saavutuksia ja palkintoja

* 11 Neuvostoliiton mestaruutta
* kaksi nuorten maailmanmestaruutta (jälkimmäisellä kerralla kisojen paras pelaaja 1978)
* MM-kilpailut:
** ensi kertaa 1978 jääkiekon MM-kilpailuihin
** kahdeksan maailmanmestaruutta 1978, 1979, 1981, 1982, 1983, 1986, 1989 ja 1990 
** hopeaa 1987
** pronssia 1985
** valittu kisojen tähtikentälliseen kahdeksan kertaa
** MM-kilpailuiden paras hyökkääjä 1985
* olympialaiset:
** kaksi kultamitalia 1984 ja 1988 
** yksi hopeamitali 1980
* Kanada-cup vuonna 1981
* Neuvostoliiton paras jääkiekkoilija 1980, 1985 ja 1989
* Kultainen maila -palkinto kaksi kertaa
* teknisesti parhaan neuvostopelaajan Harlamov-palkinto kaksi kertaa
* Calder Memorial Trophy 1990
* IIHF Hall of Fameen vuonna 2001
* Kansainvälisen Jääkiekkoliiton vuosisadan tähtikentällisessä 2008
* Valinta NHL:n Hall of Fame galleriaan 2016
10 (luku)

●
     / \
    / ● \
   ● / \ ●
  / / ● \ \
 / ●-----● \
●-----●-----●
Luku 10 keskitettynäkolmiolukuna

**10** (**kymmenen**) on luonnollinen luku, jota edeltää luku yhdeksän ja seuraa luku 11. Sana kymmenen on omaperäinen suomensukuisissa kielissä. Aikaisemmin on käytetty perusmuotona sanaa *kymmen*.

## Matematiikassa
* Kymmenjärjestelmä on maailman käytetyin lukujärjestelmä luonnollisissa kielissä.
* Jokaisessa kantalukujärjestelmässä kantaluku merkitään numeroilla 10.
* 10 on kymmenkantaisen eli Briggsin logaritmifunktion kantaluku.
* 10 on puolialkuluku ja siten yhdistetty luku.
* 10 on vajaa luku, koska 1+2+5 = 8 .
* 10 on ainoa puolialkuluku, joka päättyy numeroon 0.
* 10 on kolmioluku, koska se on neljän ensimmäisen positiivisen kokonaisluvun summa: 1+2+3+4. Tetraktys oli pythagoralaisten pyhä kolmioluku 10.
* 10 on keskitetty kolmioluku (katso kuva).
* 10 on tetraedriluku, koska se on kolmen ensimmäisen kolmioluvun summa: 1+3+6.
* 10 on onnellinen luku.
* 10 kuuluu Perrinin lukujonoon.
* 10 on Harshad-luku kymmenjärjestelmässä.
* 10 on Harshad-luku binäärijärjestelmässä, koska 10 = 1010_2 = (1+1) \cdot 5.
* 10 on palindromi kolmijärjestelmässä (1013).
* 10 on kolmen ensimmäisen alkuluvun summa: 2+3+5.
* 10 on pienin luku, joka voidaan muodostaa kahden parittoman alkuluvun summana useammalla kuin yhdellä tavalla, kun lukujen järjestyksellä ei ole merkitystä: 3+7 tai 5+5.
* Kun neliö jaetaan teräväkulmaisiin kolmioihin, niitä tarvitaan vähintään kymmenen.

### Taulukko peruslaskutoimituksista

## Luonnontieteissä
* Neonin järjestysluku jaksollisessa järjestelmässä on 10.
* Boori-10 on boorin vakaa isotooppi.
* Happi-18 on hapen vakaa isotooppi, jonka neutroniluku on 10.
* Fluori-19 on fluorin ainoa vakaa isotooppi. Sen neutroniluku on 10.
* Neon-20 on neonin vakaa ja luonnossa yleisin isotooppi. Sen neutroniluku on 10.
* Dekaanissa on kymmenen hiiliatomia.
* Butaanissa on kymmenen vetyatomia.
* Messier 10 on pallomainen tähtijoukko Käärmeenkantajan tähdistössä.
* Saturnuksen keskietäisyys Auringosta on noin 10 AU.
* Ihmisellä on useimmiten 10 sormea ja 10 varvasta.
* Mittayksikön etuliite *deka-* tarkoittaa kymmenkertaista ja *desi-* kymmenesosaa.

## Muissa yhteyksissä
* Lokakuu on vuoden kymmenes kuukausi, joka merkitään päivämäärää kirjoitettaessa usein numerolla 10.
* Määränä *[[tikkuri]]* tarkoittaa kymmentä. Sitä on käytetty oravannahkojen mittayksikkönä. Tikkuri on antanut nimensä Tikkurilalle, joka on ollut turkisten kauppapaikka.
* Suomalaisessa kouluarviointijärjestelmässä 10 on paras mahdollinen arvosana.
* Raamatussa on 10 käskyä.
* Valtatie 10 kulkee Turun ja Hämeenlinnan välillä.
* Eurooppatie E10 kulkee Norjassa ja Ruotsissa.
* Suomalaisen sotavuosien iskulauseen mukaan yksi suomalainen vastaa kymmentä ryssää (so. venäläistä).
* Kymmenottelu on eräs yleisurheilun moniottelutyyppi.
* Suosituimmassa keilailutyypissä keiloja on kymmenen.
* Downing Street 10 on Yhdistyneen kuningaskunnan pääministerin virka-asunnon osoite.
* 10 dollarisentin kolikkoa kutsutaan nimellä *dime*.

## Lähteet
BK-46

**BK-46** (Bollklubben-46) on vuonna 1946 perustettu karjaalainen palloiluseura. Seuran lajeina ovat käsipallo ja jalkapallo, ja sillä on laaja junioritoiminta molemmissa lajeissa. Käsipallossa BK-46 on voittanut miesten SM-kultaa 23 kertaa ja naisten Suomen Cupin kerran. 

## Historia
BK-46 perustettiin 1946 ja lajeja olivat alusta alkaen käsipallo ja jalkapallo. Vuonna 1974 seuran toiminta lopetettiin kokonaan, muun muassa heikon taloustilanteen takia. Pian sen jälkeen toiminta käynnistettiin taas, mutta kahdella itsenäisellä jaostolla.

## Jalkapallo

BK-46:n miesten jalkapallojoukkue pelaa Nelosessa, jonne se putosi kauden 2020 päätteeksi. Seura pelasi yhden kauden (2020) verran Kolmosta, sitä ennen se pelasi Kakkosessa, jonne se oli noussut kaudeksi 2010. Aikaisemmin BK-46 on pelannut myös nykyistä Ykköstä vastaavalla sarjatasolla neljä kautta vuosina 1957, 1961 ja 1968–1969. BK pelaa kotiottelunsa Karjaalla, Karjaan keskuskentällä.

## Käsipallo
Käsipallossa BK-46:n miehet ovat voittaneet SM-kultaa 23 kertaa, saaneet kuudesti hopeaa ja viidesti pronssia. Seuran tunnetuimpia pelaajia ovat Mikael Källman ja Jan Rönnberg. Naisissa joukkue on yltänyt Suomen cupissa mestaruuteen vuonna 2006. Naisten SM-sarjassa se on saavuttanut kahdesti hopeaa ja neljä kertaa pronssia. BK-46:n miesten käsipallojoukkueella on peräkkäisten voittojen ennätys kaikki Suomen miesten palloilulajit huomioiden. Se voitti vuosina 1984–1987 yhteensä 63 peräkkäistä pääsarjaottelua ja yhteensä 70 virallista kotimaista (pääsarja ja cup) ottelua.

### Saavutukset

: ... = ei tietoa
: – = ei osallistunut

## Lähteet

## Aiheesta muualla
* BK-46 Handboll rf / BK-46 Käsipallo ry
* BK-46 jalkapallojaosto
M-teoria

**M-teoria** on kannattajiensa niin sanotuksi kaiken teoriaksi esittämä ratkaisu, joka yhdistää kaikki nykyiset viisi supersäieteoriaa sekä 11-ulotteisen niin sanotun supergravitaation. Teorian luoneen tohtori Edward Wittenin mukaan teorian kunnolliseen ymmärtämiseen tarvitaan matemaattisia työkaluja, joita ei vielä ole edes keksitty.

Witten ei ole tarkentanut, mistä kirjain M on tullut teorian nimeen. Kirjaimen merkitysten keksimisestä on muodostunut eräänlainen leikki fyysikkojen keskuudessa: sen on arveltu tulevan muun muassa sanoista "Mystery" (arvoitus), "Magic" (taika), "Mother" (äiti), "Missing" (puuttuva) tai "Membrane" (kalvo) ja sen perimmäinen merkitys tulisi Witten mukaan päättää kun fundamentaalimpi kaava teoriasta tunnetaan.

## Katso myös

*F-teoria
*Kaiken teoria
*Monimaailmatulkinta
*Supergravitaatio
*Säieteoria

## Lähteet
Atomikello

**Atomikello** on kello, joka käyttää atomien resonanssitaajuuksia ajan mittaamiseen. Ne ovat kaikkein tarkimpia kelloja. 

Maailman tarkin kello on atomikello, joka jätättää tai edistää yhden sekunnin 40:ssä miljardissa vuodessa.

Ensimmäinen atomikello rakennettiin Britannian Kansallisessa fysiikan laboratoriossa vuonna 1955.

Ensimmäiset atomikellot olivat masereihin kytkettyjä laitteita. Nykyiset atomikellot perustuvat modernimpaan fysiikkaan kuten kylmiin atomeihin eli cesiumatomeihin, joiden lämpotila on pudotettu liki absoluuttiseen nollapisteeseen ja atomiryppäisiin eli sähköisessä vuorovaikutuksessa oleviin atomeihin. Atomikellojen aikavirhe on noin sekunnin miljardisosa vuorokaudessa. Atomikellot eivät ole radioaktiivisia.

Cesiumatomikello altistaa cesiumatomit mikroaalloille, kunnes ne resonoivat resonanssitaajuudellaan, ja sitten se laskee vastaavat värähtelyt kellojaksoina.

Atomikelloihin voivat vaikuttaa ympäristötekijät, ja yksinkertaisimpien kellojen käyttämät menetelmät ovat hyvin riippuvaisia ympäristöstä. Parhaat kellot ovat metrologisia primäärinormaaleja, joita on kaikkiaan alle kaksikymmentä koko maailmassa ja joihin vaikuttavat ainoastaan lämpösäteily ja magneettikentät. Suhteellinen epävarmuus on pienin eli sekunti sadassa miljoonassa vuodessa radiotaajuuksisissa cesiumkelloissa. 

Kelloihin – kuten itse ajan kulumiseen – vaikuttavat suhteellisuusteorian mukaisesti kellon nopeus ja painovoima. Kellojen vertailun mahdollistamiseksi sekunti määritellään keskimerenpinnan tasossa.  Suhteellisuusteorian mukaiset korjaukset on otettava huomioon GPS-satelliittien atomikellojen toiminnassa.

Suomen virallista aikaa ylläpidetään kolmella atomikellolla Otaniemessä sijaitsevassa VTT:n kansallisessa metrologialaitoksessa. VTT:n aikalaboratorion kellot ovat mikroaaltoalueella toimivia vetymaserkelloja. Uusin niistä on sveitsiläinen, kaksi vanhempaa venäläisiä. Ne heittävät laskennallisesta maailmanajasta tyypillisesti 10–20 nanosekuntia kuukaudessa. Näiden kellojen avulla Suomi osallistuu maailmanajan ylläpitämiseen, samoin kuin noin 80–90 muuta metrologian laboratoriota eri puolilta maailmaa. VTT MIKES kehittää uuden sukupolven optista atomikelloa, jolla tavoitellaan 18 desimaalin tarkkuutta. Sillä tarkkuudella toimivia optisia atomikelloja on maailmassa  kymmenkunta.

## Katso myös
* UTC

## Lähteet

## Aiheesta muualla

* Suomen virallinen aika.
Retrofleksi

**Retrofleksi** on konsonantti, jota äännettäessä kielen kärki on kääntynyt taaksepäin kohti kovaa kitalakea. Suomen kielessä ei ole retrofleksejä, mutta sen sijaan esimerkiksi ruotsissa on: sanassa *barn* ([bɑːɳ], lapsi) on retrofleksinen nasaali ja sanassa *nord* ([nuːɖ], pohjoinen) soinnillinen retrofleksinen klusiili. Kansainvälisessä foneettisessa aakkostossa retrofleksejä merkitään samoilla merkeillä kuin vastaavia alveolaareja, mutta niihin on lisätty oikealle osoittava koukku.

Retrofleksit ovat yleisiä Intian kielissä. Retrofleksin lähikäsite on **kakuminaali**, jota äännettäessä kielen kärki koskettaa alveolaari- ja palataalialueiden väliin jäävää ns. kitakupua ().

## Lähteet
Valvottaminen

**Valvottaminen** on tehokas psykologinen ja fyysinen kidutusmenetelmä, muun muassa inkvisition käyttämä. Menetelmä on tehokas, veretön, eikä ensi alkuun aiheuta ruumiillisia vaurioita. Menetelmä tunnetaan latinalaisella nimellä *tormentum insomniae*. Pitkitetty valvottaminen aiheuttaa paitsi fyysistä ja henkistä kärsimystä, myös heikentää uhrien harkintakykyä. Näin heidät saadaan helposti murtumaan henkisesti ja tunnustamaan tai kertomaan mitä tahansa. Kun ihmistä valvotetaan tarpeeksi kauan, vastustuskyky heikkenee ja yleisin kuolinsyy on jokin tulehdustauti. Uhria valvotetaan pistelemällä, lyömällä, kutittamalla sekä pahoinpitelemällä. Myös koe-eläimillä on testattu valvotuksen vaikutusta. Kun sitä jatkettiin useita päiviä, koe-eläimet kuolivat rasitukseen. Myös erilaisilla valoärsykkeillä voidaan estää vankia nukkumasta. Juuri kun uhri on nukahtamassa, kirkkaat lamput alkavat välkkyä ja tekevät nukkumisen mahdottomaksi.

Vuonna 2014 selvisi, että CIA oli käyttänyt valvottamista kuulustelukeinona terrorismia vastaan.

## Lähteet
Tobajärvi

**Tobajärvi** on supertulivuoren kalderaan muodostunut järvi Indonesialle kuuluvan Pohjois-Sumatran provinssin keskiosissa Medanin kaupungin lähellä. Se on maailman suurin vulkaaninen järvi.
__NOTOC__
## Järvi

Järvi on noin 90 kilometriä pitkä ja sijaitsee suunnilleen 900 metriä merenpinnan yläpuolella. Sen suurin syvyys on 505 metriä. Järveen laskee 202 jokea ja pienempää virtaa, joista vain 70 on ympärivuotisia. Veden virtaus sinne on vuosien kuluessa vähentynyt. Järvi toimii tärkeänä makean veden lähteenä alueen asukkaille. Ravinteikkuudeltaan se on oligotrofinen.

## Tulivuori ja sen purkaukset
Kaldera muotoutui pleistoseenikaudella neljän suuren tulivuorenpurkauksen jälkeen, jotka alkoivat 1,2 miljoonaa vuotta sitten ja joista viimeisin tapahtui suunnilleen 74&nbsp;000 vuotta sitten. Kaldera on 35 kilometriä leveä ja 100 kilometriä pitkä. Purkauksissa muodostui ignimbriittiä. Pölyä ja muuta vulkaanista materiaalia kulkeutui Sri Lankaan ja Bengalinlahdelle asti. Paikoitellen järven ympärillä on jopa 600 metrin paksuisia tuffikerroksia.

Toban viimeisin purkaus oli tiettävästi suurin maapallolla tapahtunut tulivuorenpurkaus. Historialliselta ajalta ei tunneta yhtään Toban purkausta. Kalderan reunalla sijaitsee pari sitä pienempää tulivuorta, jotka ovat myös sitä nuorempia. Myöhemmät purkaukset ovat synnyttäneet myös ainakin Samosirin saaren keskelle järveä noin 30&nbsp;000 vuotta sitten. Alueella on tapahtunut myös useita maanjäristyksiä.

Toban viimeisimmän purkauksen 74&nbsp;000 vuotta sitten uskotaan vaikuttaneen merkittävästi myös ihmislajin evoluutioon, kun nykyisen käsityksen mukaan koko nykyihmisen (*Homo sapiens*) populaatio maapallolla olisi purkauksen aiheuttaman äkillisen ilmaston kylmenemisen seurauksena tuolloin kutistunut vain muutamaan tuhanteen yksilöön, joiden jälkeläisiä kaikki nykyään elävät ihmiset ovat.

## Lähteet

## Aiheesta muualla

* USGS: Supersized eruptions are all the rage!
Clearing-kauppa

**Clearing**, suomeksi selvittely, on talouselämässä käytetty termi, joka voi tarkoittaa esimerkiksi:

* arvopaperikaupan jälkeistä arvopapereiden selvittelyä välittäjien kesken ja kaupan toteuttamista myyjän ja ostajan välillä

* johdannaismarkkinoilla kauppojen selvittämistä siten, että selvitystoimintoa ylläpitävä yhtiö asettuu jokaisen sopimuksen toiseksi osapuoleksi

* maan pankkien keskinäisistä sekeistä, pankkisiirroista ja pankkivekseleistä syntyneiden saatavien selvitystä

* kahden maan välisten saatava- ja velkasuhteiden selvittelyä näiden keskuspankeissa. 

## Suomen ja Neuvostoliiton välinen clearing-kauppa

Suomi ja Neuvostoliitto sopivat vuonna 1950 kauppasuhteen, jota kutsuttiin clearing-kaupaksi. Kauppasuhde kesti aina vuoden  1991 alkuun asti. Kauppasuhteen loppuminen oli osasyy Suomen 1990-luvun alun lamaan.

Suomi oli maksanut Neuvostoliitolle sotakorvauksia ja clearing -kauppasopimuksella pyrittiin vahvistamaan maiden välistä ystävyyttä kaupankäynnin avulla. Vuodesta 1950 lähtien aina 1990-luvun alkuun asti Suomen ja Neuvostoliiton välillä oli bilateraalinen clearing-kauppasopimus, joka tarkoitti pääpiirteissään sitä, että Suomen tuonti ja vienti Neuvostoliittoon oli yhtä suurta ja että viennistä saatu summa siirrettiin tuonnin ostoihin. Näin ollen vain tavara vaihtoi omistajaa. Tavaroiden hinnoista ja ostojen yhteishinnasta sovittiin erikseen vuosittain. Suomi toimitti Neuvostoliitolle jalostettuja tuotteita kuten tekstiili- ja kenkäteollisuuden sekä metalliteollisuuden tuotteita ja sai vastineeksi mm. raakaöljyä. Sopimuksen puitteissa öljyä tuotiin Neuvostoliitosta myös välitettäväksi muihin maihin.

Clearing-sopimuksen ansiosta Suomen teollisuus kehittyi, valtio vaurastui ja Suomen bruttokansantuote kasvoi. Suomi keskiluokkaistui ja siitä kasvoi sosiaali- ja hyvinvointivaltio. Työttömyys painui alle seitsemän prosentin.

Yksi Neuvostoliiton kanssa käydyn clearingkaupan erityispiirre oli *teollinen yhteistyö* (TYT), jossa suuren laitevientitoimituksen osa, esimerkiksi laivan moottori, ostettiin Neuvostoliitosta, asennettiin paikoilleen Suomessa ja vietiin suomalaistoimituksen mukana takaisin Neuvostoliittoon. Tämä kasvatti sekä clearingkaupan tuonnin että viennin arvoa, ja TYT:n tärkein tavoite olikin juuri tuonnin arvon kasvattaminen kaupan tasapainon takia. Neuvostoliittolaiset ostajat eivät aina tähän suostuneet, vaan vaativat suomalaisten toimittavan heille läpeensä länsimaista teknologiaa.

Clearingkauppa oli suomalaisyrityksille edullista silläkin tavalla, että maksusta saatiin huomattava osa ennen toimitusta eikä muuta rahoitusta välttämättä tarvittu. Esimerkiksi laivatoimituksesta kolmasosa maksettiin sopimuksen syntyessä, kolmannes kölinlaskun jälkeen ja viimeinen kolmannes valmiin laivan luovutuksen yhteydessä.

Neuvostoliiton aikaan tehdyistä kaupoista Venäjä jäi velkaa yli 600 miljoonaa euroa, jonka se maksoi pois elokuussa 2006.

## Lähteet
Vulkaaninen räjähdysasteikko

**Vulkaaninen räjähdysasteikko** eli **VEI** () mittaa tulivuoren räjähtävyyttä.
Purkauksen voima ilmoitetaan asteikon mukaan välillä 0-8. Asteikko on logaritminen, eli kukin indeksi on 10 kertaa suurempi kuin edellinen (vrt. Richterin asteikko). Luku lasketaan purkaustuotteiden tilavuudesta, purkauspilven korkeudesta ja havaitusta voimakkuudesta. Räjähtämätön purkaus vapauttaa alle 104 kuutiometriä ainetta ja sitä merkitään luvulla 0.
Suurimmat tunnetut purkaukset merkitään luvulla 8, niissä vapautuu 1012 kuutiometriä ainetta. Asteikon puutteita ovat mm. ettei se ota huomioon tulivuoren purkauksessa vapautuvaa energiaa ja purkautuneen aineen tiheyttä (massaa).

## Luokitukset

## Purkauksia

## Katso myös
* Supertulivuori
* Laakiobasalttipurkaus

## Lähteet

## Aiheesta muualla
Akatistos

**Akatistos** () on ortodoksisessa jumalanpalveluksessa käytettävä runoelma.

Alkuperäisen akatistoksen Jumalansynnyttäjälle uskotaan olevan pyhän Romanos Melodoksen käsialaa ja kirjoitettu Konstantinopolissa vuonna 556. Akatistosruno koostuu 24 kontakista ja iikossista, jotka vuorottelevat. Kontakit päättyvät sanaan *[[hallelujaa]]* ja iikossit lauseeseen *Iloitse morsian, aviota tuntematon*.

Myöhemmin akatistoksen muotoon on kirjoitettu uusia akatistoshymnejä, muun muassa akatistos Kristuksen kärsimyksille, suloisimmalle Jeesukselle ja metropoliitta Tiihonin Stalinin vankileirillä kirjoittama akatistos luomakunnalle, joka tunnetaan John Tavenerin sävellyksenä.

## Lähteet

* Akatistoksen teksti englanniksi 
* 

## Aiheesta muualla
* Akatistos / Ortodoksi.net